Na temelju članka 219. stavak (4) Zakona o osnovama sigurnosti prometa na cestama u Bosni i Hercegovini ("Službeni glasnik Bosne i Hercegovine", broj 6/06), ministar komunikacija i prometa Bosne i Hercegovine, u suradnji sa tijelima nadležnim za unutarnje poslove, donosi  
PRAVILNIK  
O TEHNIČKIM PREGLEDIMA VOZILA  
POGLAVLJE I. OSNOVNE ODREDBE  
Članak 1.  
(Predmet Pravilnika)  
Ovim Pravilnikom propisuju se sadržaj i način obavljanja tehničkih pregleda, evidencije koje se vode i obrasci koji se izdaju i uvjeti koji moraju da zadovolje ovlaštena ustrojstva za obavljanje tehničkih pregleda.  
Članak 2.  
(Definicije)  
U smislu ovog Pravilnika znači:  
a)    Tehnički pregled vozila je pregled opreme i uređaja vozila koji se provode u cilju utvrđivanja da li vozilo ima propisane uređaje i opremu i da li je u ispravnom stanju, te da li ono ispunjava i druge propisane uvjete za učešće u prometu.  
b)    Redoviti tehnički pregled vozila je tehnički pregled koji se obavlja prije prvog registriranja vozila i prilikom produženja registracije vozila.  
c)    Vanredni tehnički pregled je tehnički pregled koji se obavlja pod istim uvjetima kao i redoviti sukladno članku 18. stavak (7) ovog Pravilnika.  
d)    Novoproizvedenim vozilom smatra se vozilo za koje se prva registracija obavi u roku do godinu dana od dana njegove proizvodnje.  
e)    Laka vozila su vozila čija najveća dopuštena masa ne prelazi 3,5 tone.  
f)    Teška vozila su vozila čija najveća dopuštena masa prelazi 3,5 tone.  
g)    Postaja za tehnički pregled vozila je ustrojstvo ovlašteno od strane nadležnog tijela za obavljanje poslova tehničkih pregleda vozila.  
h)    Poslovni prostor postaje za tehnički pregled vozila obuhvata objekat, prostor za ispitivanje i sve prostore u svezi sa tehničkim pregledima vozila, uključujući i prilazne i odlazne prometnice i prostor za parkiranje i površine za ispitivanje vozila koja se ne mogu pregledati na tehnološkoj crti.  
i)    Tehnološka crta je površina na kojoj su ugrađeni uređaji i oprema za obavljanje tehničkog pregleda vozila.  
j)    Tehnološka crta lakih vozila namijenjena je za obavljanje tehničkih pregleda vozila najveće dopuštene mase do 3,5 tona.  
k)    Tehnološka crta teških vozila namijenjena je za obavljanje tehničkih pregleda vozila najveće dopuštene mase preko 3,5 tone unutar dozvoljenih gabarita i masa. Na ovoj tehnološkoj crti se mogu ispitivati i laka vozila.  
l)    Kanal je dio tehnološke crte namijenjen za obavljanje tehničkog pregleda donjeg postroja vozila.  
m)    Bar kod vozila je naljepnica izrađena na posebnoj samoljepljivoj foliji, a služi za jedinstveno indentificiranje vozila.  
n)    Karton ovjere tehničke ispravnosti uređaja za gas je obrazac na kojem stanica za tehnički pregled vozila ovjerava tehničku ispravnost uređaja za gas na vozilu.  
Članak 3.  
(Dodjela ovlasti za obavljanje tehničkog pregleda)  
(1)    Tijela uprave Federacije Bosne i Hercegovine, Republike Srpske i Brčko Distrikta Bosne i Hercegovine nadležna za promet, za obavljanje tehničkog pregleda vozila mogu ovlastiti ustrojstvo koje ispunjava uvjete u pogledu poslovnih prostorija, opreme i uređaja te stručnih radnika (u daljnjem tekstu: postaja za tehnički pregled) propisane Zakonom o osnovama sigurnosti prometa na cestama u Bosni i Hercegovini, ("Službeni glasnik Bosne i Hercegovine", broj 6/06, u daljnjem tekstu: Zakon) i ovim Pravilnikom.  
(2)    Odobrenje iz stavka (1) ovog članka može se dati nakon što ovlašćeno povjerenstvo uprave Federacije Bosne i Hercegovine, Republike Srpske i Brčko Distrikta Bosne i Hercegovine nadležna za promet, izvrši pregled postaje za tehnički pregled vozila i utvrdi da su ispunjeni svi uvjeti propisani Zakonom i ovim Pravilnikom.  
(3)    Postaja za tehnički pregled može dobiti ovlašćenje za obavljanje tehničkog pregleda:  
a)    motocikla;  
b)    lakih vozila;  
c)    teških vozila;  
d)    vozila za koja se tehnički pregled ne može obaviti na tehnološkoj crti.  
POGLAVLJE II. POSLOVNI PROSTOR, UREĐAJI I OPREMA  
Odjeljak A. Poslovni prostor  
Članak 4.  
(Poslovni prostor)  
Poslovni prostor postaje za tehnički pregled vozila mora biti izgrađen sukladno važećim propisima iz područja građenja (građevinska dozvola, upotrebna dozvola i sl.).  
Članak 5.  
(Objekat postaje za tehnički pregled)  
(1)    U objektu postaje za tehnički pregled vozila mora se nalaziti ovim Pravilnikom propisana tehnološka crta sa opremom.  
(2)    U objektu postaje za tehnički pregled vozila moraju se nalaziti i prostorije za:  
a)    obavljanje djelatnosti u svezi sa tehničkim pregledima i poslovima vezanim za registriranje vozila  
b)    arhivu i čuvanje dokumenata i rezultata ispitivanja tehničke ispravnosti vozila;  
c)    sanitarne prostorije, koje su dostupne i korisnicima usluga.  
(3) Na objektu ili na prikladan način neposredno uz objekat mora biti istaknut vidljiv natpis: "Tehnički pregled vozila".  
Članak 6.  
(Tehnološka crta)  
(1)    Objekat postaje tehničkog pregleda može biti izgrađen sa jednom ili više tehnoloških crta na kojima se vrši ispitivanje tehničke ispravnosti vozila. Tehnološka crta mora biti opremljena obveznim uređajima i opremom propisanom ovim Pravilnikom i kanalom odgovarajućih dimenzija. Izuzetno, na tehnološkoj crti na kojoj se vrši ispitivanje tehničke ispravnosti putničkih vozila i vozila najveće dopuštene mase do 3,5 t, umjesto kanala može biti opremljena dizalicom sa integriranom razvlačilicom koja može podići cijelo vozilo u cilju obavljanja pregleda.  
(2)    Tehnološke crte moraju biti protočnog tipa - ulaz sa jedne, a izlaz sa druge strane tehnološke crte nasuprot ulazu, tako da se vozilo kreće bez promjene smjera i pravca kretanja, te prohodne za vozila najvećih dozvoljenih dimenzija.  
(3)    Površina ispred i iza valjaka za provjeru kočnog sustava mora biti horizontalna i to najmanje dužine koja odgovara maksimalnom razmaku između prednje i zadnje osovine vozila ili skupa vozila za koje je postaja tehničkog pregleda ovlaštena.  
(4)    Minimalne dimenzije jedne tehnološke crte za tehnički pregled lakih vozila su:  
a)    dužina: 10 m  
b)    širina: 5 m.  
(5)    Minimalne dimenzije jedne tehnološke crte za tehnički pregled teških vozila su:  
a)    dužina: 23 m  
b)    širina: 6 m.  
(6)    Dimenzije svijetlog otvora vrata za ulazak i izlazak vozila sa tehnološke crte trebaju iznositi najmanje 4 metra širine i 4,20 metra visine. Vrata za ulazak i izlazak vozila mogu biti klizna, sekciona ili rolo-vrata. Pored vrata za prolaz vozila, na objektu moraju biti izvedena i najmanje jedna odvojena vrata za prolaz osoba koja se moraju otvarati vani.  
(7)    Izuzetno od prethodnog stavka, dimenzije svijetlog otvora vrata za ulazak i izlazak vozila sa tehnološke crte za laka vozila trebaju iznositi najmanje 3 metra širine i 3 metra visine.  
(8)    U pogledu manjih dimenzija postaje od dimenzija propisanih ovim Pravilnikom, prilikom izdavanja odobrenja za rad, može se, ukoliko tjelesno nije moguće postići propisane dimenzije, tolerirati:  
a)    dimenzije tehnološke crte: odstupanja do -5% od dimenzija propisanih ovim Pravilnikom;  
b)    širina svijetlog otvora vrata: odstupanja do -2,5% od dimenzija propisanih ovim Pravilnikom.  
(9)    Ispred ulaza na tehnološku crtu mora se nalaziti na kolniku iscrtana horizontalna zaustavna crta sa natpisom "STOP".  
Članak 7.  
(Kanal za pregled vozila)  
(1)    Dimenzije kanala za pregled donjeg postrojenja vozila su:  
a)    za laka vozila: najmanje dužine 7 metara mjerena u razini gornjeg ruba kanala, širine 0,80 - 1,00 m i dubine 1,40 - 1,70 metara,  
b)    za teška vozila: najmanje dužine 21 metar mjerena u razini gornjeg rube kanala, širine 0,80 - 1,00 m i dubine 1,40 - 1,70 metara,  
c)    Izuzetno, postaje koje imaju odobrenje za rad izdato prije stupanja na snagu ovog Pravilnika mogu imati kanal najmanje dužine 13 metara, sa ugrađenom senzorskom blokadom valjaka.  
(2)    Kanal mora biti opremljen s najmanje jednim stepenicima koje moraju biti izgrađene na izlaznoj strani, ugrađenom unutarnjom rasvjetom koja omogućuje osvijetljenost gornjeg ruba kanala od najmanje 250 luxa, te jednim pokretnim svjetlom maksimalnog napona do 24 V.  
(3)    Kanal mora biti potpuno obložen keramičkim pločicama ili drugim materijalom istog kvaliteta. Na početku kanal mora imati ispunjeno zaobljeno uzdignuće polukružnog ili "V" oblika.  
(4)    Gornji rub kanala i uzdignuće moraju biti obloženi čvrstim rubom visine 5 - 7 cm koji otežava skretanje vozila u kanal, naizmjenično obojen poljima žute i crne boje širine po 10 cm. Na one dijelove kanala na koje su postavljeni pojedini uređaji (valjci, razvlačilica itd.) ili tamo gdje tehnologija tehničkih pregleda to ne dozvoljava, ne moraju biti postavljeni čvrsti rubovi.  
(5)    Kanal mora biti opremljen kanalskom dizalicom za podizanje najmanje jednog kraja vozila.  
(6)    Ukoliko postaja ima jednu tehnološku crtu za pregled vozila na kojoj je ugrađena razvlačilica za teška vozila, onda mora biti ugrađena i kanalska dizalica koja omogućava podizanje najmanje jednog kraja lakih vozila.  
(7)    U postaji sa dvije ili više tehnoloških crta za tehničke preglede vozila u zajedničkoj prostoriji, potrebito je širinu objekta prilagoditi širini naredne tehnološke crte, s tim da širina jedne tehnološke crte iznosi najmanje 5,5 m za teška vozila, skupove vozila i autobuse, odnosno 4,5 m za laka vozila.  
Članak 8.  
(Prometnice)  
(1)    Dio prilazne prometnice, ispred ulaza na tehnološku crtu (do znaka STOP) mora biti izveden u pravcu tehnološke crte minimalne dužine 18 metara. Ukoliko se radi o tehnološkoj crti za laka vozila, dužina prilazne prometnice ispred ulaza na tehnološku crtu (do znaka STOP) mora iznositi minimalno 6,5 m.  
(2)    Prometnica iz stavka 1. ovog članka ne mogu biti dio javne ceste.  
(3)    Izlazne prometnice iz postaja tehničkog pregleda moraju osigurati siguran izlazak iz postaje tehničkog pregleda i sigurno uključenje na javnu cestu.  
Članak 9.  
(Održavanje objekta)  
Objekat postaje za tehnički pregled vozila kao i uređaji i oprema u objektu moraju se redovito i uredno održavati.  
Članak 10.  
(Čuvanje objekta)  
(1)    Objekat postaje za tehnički pregled vozila, uređaji i oprema, moraju biti osigurani od krađe i provale.  
(2)    Prostor za arhivu i čuvanje dokumenata i rezultata ispitivanja tehničke ispravnosti vozila mora biti zaključan i osiguran od neovlašćenog pristupa.  
Odjeljak B. Uređaji i oprema postaje za tehnički pregled vozila  
Članak 11.  
(Uređaji i oprema)  
(1)    Postaja za tehnički pregled mora biti opremljena suvremenom opremom za utvrđivanje tehničke ispravnosti vozila sa računarskom podrškom (sa internet konekcijom) za automatsku obradu izmjerenih vrijednosti, njihovo pohranjivanje u bazu podataka i mogućnost ispisa rezultata mjerenja uključujući i grafički prikaz. Jedinstveno programsko rješenje dužna su izraditi, usaglasiti i održavati stručne institucije na razini entiteta, Brčko Distrikta i državnoj razini. Automatskom obradom podataka moraju biti obuhvaćeni uređaji navedeni u točki a), alineja 1., 2, i 3., i u točki c) alineja 1. i 2., stavak (2) ovog članka, uređaji navedeni u toč. a) stavak (3) ovog članka i u točki a) i e), stavak (4), ukoliko su instalirani u postaji tehničkog pregleda, te omogućiti unos mjerenih vrijednosti na uređajima koji ne šalju automatski rezultate mjerenja u računar, kao i unos vizuelno ustanovljenih stanja vozila.  
(2)    Na postaji za tehnički pregled vozila su obvezni uređaji:  
a)    za kontrolu kočnog sistema vozila sa:  
1.    valjcima kojima se istovremeno mjeri sila kočenja na obodu kotača kod motornih i priključnih vozila i utvrđuje posebito za lijevu i desnu stranu iste osovine, sa ugrađenim vagama;  
2.    dinamometrom za mjerenje sile pritiskanja na papučicu radne i pomoćne kočnice;  
3.    indikatorima tlaka zraka u kočnim instalacijama zračnih kočnica (samo za teška vozila);  
4.    uređaji za mjerenje usporenja vozila na poligonu.  
b)    za kontrolu svjetlosnih uređaja:  
1.    regloskop s ugrađenim svjetlomjerom koji omogućuje utvrđivanje podešenosti kratkih i dugih svjetala i mjerenje intenziteta svjetlosti. Regloskop mora biti postavljen na nivelirano postolje sa ugrađenom vizirnom napravom.  
c)    za kontrolu emisije ispušnih gasova:  
1.    za mjerenje zatamnjenosti ispušnih gasova diesel motora koji mora posjedovati programsku opremu za vođenje ispitivanja i mogućnost ispisa rezultata mjerenja;  
2.    za mjerenje sastava (koncentracije) izduvnih gasova (CO, , HC, NOx, CO2) benzinskih motora koji mora posjedovati programsku opremu za vođenje ispitivanja i mogućnost ispisa rezultata mjerenja;  
d)    manometar za kontrolu tlaka zraka u pneumaticima.  
e)    fonometar za mjerenje buke vozila i jačine zvuka sirene vozila  
(3)    U obveznu opremu na postaji za tehnički pregled vozila spadaju:  
a)    nagazna ploča za kontrolu usmjerenosti kotača;  
b)    indikator kvaliteta ili stanja kočne tečnosti ili uređaj za mjerenje točke isparavanja kočne tečnosti;  
c)    kanalska dizalica;  
d)    razvlačilica;  
e)    kompresor (ili priključak na kompresorsku postaju);  
f)    uglomjer za mjerenje slobodnog hoda kotača upravljača kojim se može točno utvrditi svaki pojedinačni stupanj ugla zakretanja;  
g)    uglomjer za mjerenje nagiba priključka punjenja gasa na rezervoaru za gas;  
h)    pomično mjerilo za mjerenje dubine šare gaznog sloja pneumatika ili dubinomjer;  
i)    uređaj za kontrolu spajanja električne instalacije između vučnih i priključnih vozila;  
j)    hronometar;  
k)    metar ili metarsku traku minimalne dužine 25 m;  
l)    indeks (etalon) osnovnih boja;  
m)    uređaj za odvođenje ispušnih gasova koji mora biti postavljen uz svaku tehnološku crtu (ili prostor između njih tako da se može upotrebljavati na više tehnoloških crta);  
n)    za kontrolu nepropusnosti gasne instalacije (detektor gasa);  
o)    optički čitač bar-kodova vozila, povezan sa informatičkim sustavom iz stavka (1) ovog članka. Postavlja se sa lijeve strane tehnološke crte iza prvog kontrolnog uređaja i priključuje na računar odgovarajućim priključnim kablom maksimalne dužine 3 m, da bi se očitao bar-kod;  
p)    minimalno dva klinasta podmetača za točkove vozila;  
q)    sitni automehaničarski alat;  
r)    stručnu literaturu, zbirku važećih propisa, procedure za pregled vozila usklađene sa propisima kojima je reguliran način obavljanja tehničkog pregleda koji su na snazi i katalog sa masama praznih vozila,  
s)    priključak za telefonsku liniju.  
(4)    Pored opreme navedene u prethodnim stavcima ovog članka, postaje za tehnički pregled mogu posjedovati i:  
a)    uređaj za ispitivanje amortizera;  
b)    uređaj za simuliranje osovinskog opterećenja vozila koja se ispituju;  
c)    posebnu tehnološku crtu za ispitivanje tehničke ispravnosti motocikala;  
d)    uređaj za kontrolu providnosti stakala;  
e)    uređaj za kontrolu najveće brzine motocikla sa kontinuiranom promjenom brzine.  
(5)    Mjerni uređaji navedeni u stavku (2) ovog članka moraju ispunjavati metrološke uvjete utvrđene važećim propisima iz oblasti mjeriteljstva i biti tipski odobreni od strane nadležne institucije.  
(6)    Mjerni uređaji navedeni u stavku (2) ovog članka moraju biti periodično ispitani ili baždareni od strane ovlašćene laboratorije na mjestu tehničkog pregleda, sukladno važećim propisima iz oblasti mjeriteljstva.  
(7)    Ispravnost uređaja dokazuje se odgovarajućom potvrdom - certifikatom i zaštitnim znakom-markicom koju izdaje ovlaštena laboratorija.  
(8)    Dizalice navedene u članku 6. stavak (1) i u članku 7. stavak (5) i (6) ovog Pravilnika podliježu atestiranju i provjeri nadležne institucije sukladno posebitim propisima.  
(9)    Danom isteka važnosti certifikata iz stavka (7) ovog članka ili pojavom neispravnosti uređaja iz stavka (2) ovog članka, postaja po automatizmu gubi pravo obavljanja tehničkog pregleda vozila do otklanjanja neispravnosti i ponovnog baždarenja.  
(10)    Oprema iz stavka (3) ovog članka za kontrolu ispravnosti mora biti kompletna i zadovoljavati neophodne tehničko-tehnološke uvjete.  
Članak 12.  
(Evidencija o uređajima)  
Postaja mora voditi slijedeću evidenciju o uređajima koji se baždare, za svaki uređaj ponasob:  
a)    vrsta uređaja;  
b)    marka, tip;  
c)    serijski broj;  
d)    godinu proizvodnje;  
e)    mjerni opseg i klasu točnosti;  
f)    datum puštanja u uporabu,  
g)    datum posljednjeg baždarenja,  
h)    podaci o kvaru: datum nastanka kvara i datum opravke, potpis i pečat predstavnika ustrojstva koje je izvršilo opravku,  
i)    potpis i pečat odgovorne osobe ovlašćene laboratorije koja je izvršila baždarenje  
Članak 13.  
(Ugradnja novog uređaja)  
U slučaju da postaja ugradi na tehnološku crtu dodatni uređaj, ili postojeći uređaj zamjeni drugim, može nastaviti sa obavljanjem tehničkih pregleda vozila, kada obavijesti tijelo nadležno za nadzor nad radom postaje, uz dostavljen dokaz o izvršenom baždarenju.  
Članak 14.  
(Informatički sustav)  
(1)    Zadatke, uvjete, način i procedure uspostavljanja jedinstvenog informatičkog sustava postaje definirat će Ministarstvo u suradnji sa CIPS projektom, nadležnim entitetskim ministarstvima za promet, unutarnje poslove i odgovarajuće službe Brčko Distrikta Bosne i Hercegovine.  
(2)    Postaja mora imati potrebnu opremu koja će zadovoljavati uvjete za uspostavu jedinstvenog informatičkog sustava.  
POGLAVLJE III. STRUČNO OSOBLJE NA POSTAJI TEHNIČKOG PREGLEDA  
Članak 15.  
(Voditelj postaje tehničkog pregleda)  
(1)    Postaja treba biti tako organizirana da ima i ustrojstvenu cjelovitost (radna jedinica i sl.) koja omogućava samostalnost u radu, efikasno i odgovorno obavljanje poslova tehničkog pregleda vozila.  
(2)    Postaje moraju imati voditelja postaje tehničkog pregleda (u daljnjem tekstu: voditelj), koji u pogledu stručne spreme mora biti dipl. ing. prometa, cestovni smjer, ili dipl. ing. strojarstva, smjer motori i motorna vozila.  
(3)    Voditelj je odgovoran za rad postaje tehničkog pregleda, rad kontrolora tehničke ispravnosti, te pravilnu primjenu zakonskih i podzakonskih propisa i procedura za tehnički pregled vozila, izvješćuje nadležna tijela o neispravnim vozilima, pravi analize obavljenih tehničkih pregleda vozila u toj postaji, vodi brigu o nabavci obrazaca vezanih za tehnički pregled vozila, prati termine za stručno usavršavanje i polaganje ispita, kontrolira evidencije koje se vode u postaji tehničkog pregleda, brine o terminu baždarenja opreme, kvarovima i opravkama opreme, te vrši i druge stručne poslove vezane za tehnički pregled vozila.  
Članak 16.  
(Kontrolor tehničke ispravnosti vozila)  
(1)    Na poslovima kontrole tehničke ispravnosti vozila u postaji mogu raditi osobe - kontrolori tehničke ispravnosti vozila (u daljnjem tekstu: kontrolor) koji u pogledu stručne spreme ispunjava uvjet da ima najmanje treći stupanj stručne spreme u oblasti mehanike i tehnologije cestovnih vozila i ima položen poseban stručni ispit.  
(2)    Osoba iz stavka (1) ovog članka može pristupiti polaganju stručnog ispita ukoliko ima najmanje tri godine radnog iskustva na istim ili sličnim poslovima.  
(3)    U postaji tehničkog pregleda, na jednoj tehnološkoj crti, u jednoj smjeni moraju biti zaposlena najmanje dva kontrolora.  
(4)    Voditelj i kontrolori moraju imati položen poseban stručni ispit, te imati pozitivan rezultat na provjeri stručnosti koja se organizira svake druge godine, prema programu iz ovog Pravilnika, datom u Prilogu broj 1. ovog Pravilnika i čini njegov sastavni dio.  
(5)    Voditelj i kontrolori nakon uspješno položenog stručnog ispita dobijaju licencu.  
(6)    Nakon dobijanja licence iz prethodnog stavka, kontrolori dobijaju pečat sa svojim imenom i prezimenom i evidencijskim brojem kojim ovjeravaju dokumente iz djelokruga svog rada, o čemu entitetska ministarstva prometa i nadležna tijela Brčko Distrikta BiH vode posebnu evidenciju.  
(7)    Evidencija iz stavka (6) ovog članka sadržava: Ime, ime oca i prezime voditelja, odnosno kontrolora, JMBG, postaju u kojoj je zaposlen, datum, mjesto i ustrojstvo kod koje je položio stručni ispit, datum provjere stručnosti, jedinstveni evidencijski broj koji je ujedno i broj na pečatu za ovjeru dokumenata tehničkog pregleda, pečat za ovjeru dokumenata tehničkog pregleda, broj i datum izdavanja licence i rok važenja iste.  
(8)    Evidencija iz stavka (6) ovog članka se vodi na računaru i u odgovarajućoj knjizi (ispis iz računarske baze).  
Članak 17.  
(Obuka voditelja i kontrolora)  
(1)    Obuka i ispiti za voditelja i kontrolora, provjera stručnosti i osposobljenosti, i izdavanje licenci vrši se na osnovi programa iz članka 16. stavak (4) ovog Pravilnika.  
(2)    Voditelji i kontrolori dužni su nositi identifikacijsku iskaznicu, koja treba da sadrži slijedeće podatke: ime i prezime radnika, funkcija, broj licence. Iskaznicu izdaje ustrojstvo ovlašteno za obavljanje poslova iz stavka (1) ovog članka.  
POGLAVLJE IV. TEHNIČKI PREGLED  
Odjeljak A. Opće odredbe o tehničkom pregledu  
Članak 18.  
(Tehnički pregled)  
(1)    Tehnički pregled vozila može biti redoviti i vanredni.  
(2)    Redoviti tehnički pregledi vozila obavljaju se prije isteka registracije u periodu ne dužem od 30 dana.  
(3)    Novoproizvedena vozila podliježu obvezi obavljanja tehničkog pregleda za njegovu prvu registraciju.  
(4)    Vozila koja podliježu redovitom tehničkom pregledu svakih šest mjeseci su taxi vozila, autobusi, teretna motorna i priključna vozila, vozila auto-škola i vozila rent-a-car-a, izuzev u slučajevima navedenim u Zakonu.  
(5)    Odredba stavka (4) ovog članka važi za vozila koja su starija od 5 godina.  
(6)    Tehnički pregled traktora, radnih strojeva, motokultivatora, lakih prikolica i prikolica za kampiranje obavlja se u mjesecu u kojem ističe godina dana od prethodno obavljenog tehničkog pregleda.  
(7)    Vanredni tehnički pregled vozila obavlja se:  
a)    na zahtjev ovlašćene službene osobe ako postoji osnovana sumnja da bi daljnja uporaba vozila ugrozila sigurnost prometa, ili vozilo prekomjerno zagađuje zrak ili pravi prekomjernu buku;  
b)    nakon vanrednog događaja;  
c)    nakon izvršene ugradnje ili prepravke sklopa ili više njih od čije ispravnosti ovisi tehnička ispravnost vozila (uređaji za upravljanje, uređaji za zaustavljanje, uređaji za spajanje vučnog i priključnog vozila, gasna instalacija i drugi uređaji koji su važni za sigurnost prometa), i obavljenog certificiranja vozila u roku od 15 dana;  
d)    na zahtjev vlasnika ili vozača vozila.  
(8)    Ako je na vanrednom tehničkom pregledu utvrđeno da je vozilo neispravno, ovlašćena osoba koja je isto uputila na vanredni tehnički pregled dužna je osigurati da vlasnik ili vozač vozila plate uslugu tehničkog pregleda.  
(9)    Stranka može pratiti tok pregleda izvan tehnološke crte.  
Članak 19.  
(Mjesto obavljanja tehničkog pregleda)  
(1)    Tehnički pregled vozila ne smije se obavljati izvan objekta postaje za tehnički pregled vozila, osim ispitivanja buke, jačine zvučnih signala i ispušnih gasova.  
(2)    Izuzetno od stavka (1) ovoga članka tehnički pregled vozila, koja zbog svojih konstruktivnih osobina ne mogu biti pregledana u postaji tehničkog pregleda, može se obaviti na poligonu postaje tehničkog pregleda, koja za to ima odobrenje.  
(3)    Poligon iz stavka (2) ovog članka mora biti izveden sa suvremenom podlogom (asfalt, beton) čije dimenzije omogućavaju sigurno provođenje ispitivanja, i koji ne može biti dio javne ceste. Dužina poligona mora omogućiti ispitivanja usporenja vozila sa minimalne početne brzine od 50 km/h za putnička vozila, 40 km/h za druga motorna vozila, a za motorna vozila koja ne mogu postići te brzine 80 % od njihove maksimalne brzine.  
Članak 20.  
(Uvjeti za obavljanje tehničkog pregleda)  
(1)    Tehničkom pregledu vozila može se pristupiti ako je vozilo čisto i uredno obojeno, ako su mu svi sklopovi podmazani, ako dubina šara na gaznom dijelu pneumatika zadovoljava propisane uvjete, karoserija i staklene površine nisu oštećene.  
(2)    Tehnički pregled obavlja se na praznom vozilu, osim u slučaju opravdane nemogućnosti da se vozilo isprazni od tereta, pod uvjetom da takvim pregledom neće biti dovedena u pitanje ispravnost i funkcionalnost instalirane opreme na postaji.  
(3)    Tehnički pregled vozila mora se izvršiti u potpunosti, bez obzira da li je tijekom pregleda utvrđena neispravnost vozila.  
Članak 21.  
(Cjenovnik usluga za obavljanje tehničkih pregleda vozila i troškovi izrade obrazaca TP-1 i bar koda)  
(1)    Cjenovnik usluga za obavljanje tehničkih pregleda vozila bit će propisan od strane ministra komunikacija i prometa BiH posebitom odlukom u suradnji sa nadežnim entitetskim ministarstvima i nadležnom službom Brčko Distrikta, u roku od 60 dana od dana stupanja na snagu ovog Pravilnika.  
(2)    Pripremu i unificiranje obrazaca TP-1 i bar koda vrše CIPS i Ministarstvo komunikacija i prometa BiH, a tijela uprave iz članka 3. stavka (1) snose troškove njihove izrade i odgovorni su za njihovu raspodjelu stanicama za tehnički pregled.  
Odjeljak B. Način obavljanja tehničkog pregleda  
Članak 22.  
(Zahtjev za obavljanje tehničkog pregleda vozila)  
Tehnički pregled vozila se obavlja na zahtjev stranke koja je dužna zaposlenoj osobi na postaji:  
a)    predočiti dokumente koje je izdala nadležna institucija i koji svjedoče o vlasništvu i tehničkim karakteristikama vozila ili njegovih pojedinih sklopova i uređaja,  
b)    priložiti dokaz o uplati naknade sukladno cjenovniku usluga za obavljanje tehničkog pregleda iz članka 21. ovog Pravilnika.  
c)    predočiti osobni identifikacioni dokument (osobna iskaznica, putovnica ili vozačka dozvola).  
Članak 23.  
(Tok tehničkog pregleda vozila)  
(1)    Tehnički pregled se sastoji od identificiranja, vizuelnog pregleda i pregleda uz korišćenje uređaja i opreme u postaji.  
(2)    Tehnički pregled se obavlja bez bitnog mehaničarskog rastavljanja dijelova vozila.  
(3)    Tehnički pregled vozila obavlja se sukladno dijagramu tijeka koji je dat u Prilogu broj 2. ovog Pravilnika i čini njegov sastavni dio.  
(4)    Detaljniju tehnologiju postupka i procedura za obavljanje tehničkih pregleda, te upute za pregled pojedinih vrsta vozila ovisno od njihovih tehničkih karakteristika, propisat će stručno ustrojstvo iz članka 219. stavak (3) Zakona.  
Članak 24.  
(Identificiranje vozila)  
(1)    Za svako vozilo koje se pojavi u postaji radi obavljanja tehničkog pregleda, vrši se identificiranje vozila, tako što se vrši upoređivanje broja šasije, broja motora i registarskih pločica koji su na vozilu, sa istim koji se nalaze u dokumentaciji vozila iz članka 22., stavak (1).  
(2)    Za vozila pogonjena gasom kontrolor detektorom gasa utvrđuje nepropusnost uređaja za gas, i to prije ulaska u objekat.  
(3)    Ako se utvrdi da podaci u dokumentaciji vozila ne odgovaraju stvarnim podacima vozila, tehnički pregled se neće obaviti a vozilo će se uputiti na utvrđivanje tehničkih karakteristika kod institucije ovlašćene za certificiranje vozila. Po dobijanju certifikata od ove institucije, postaja za tehnički pregled će ponovo obaviti tehnički pregled vozila i izdati potvrdu o tehničkoj ispravnosti vozila prema odredbama ovog Pravilnika i na istoj obvezno označiti polje "Promjena tehničkih podataka".  
(4)    Ako kontrolor osnovano posumnja da su podaci na vozilu ili u dokumentima o vozilu prepravljeni, a vozilo je tehnički ispravno, postaja će izdati Potvrdu o tehničkom pregledu vozila i u gornjem desnom uglu Potvrde staviti pečat kvadratnog oblika dimenzija 1 x 1 cm sa tekstom crvene boje "SP" (sumnjivi podaci).  
(5)    O slučajevima iz stavka (4) ovoga članka, postaja je dužna u roku od tri dana pisanim putem obavijestiti tijelo nadležno za registriranje vozila koje vozilo vodi u evidenciji. Obavijest sadrži: naziv postaje za tehnički pregled vozila, marku, tip, godinu proizvodnje i registarsku oznaku vozila, broj šasije, podatke o vlasniku vozila, adresu ili sjedište vlasnika, te kratko obrazloženje podataka koji su sumnjivi i potpis voditelja stanice tehničkog pregleda.  
(6)    Za vozilo koje nema utisnut broj šasije ili taj broj nije utisnut na pločici proizvođača vozila, tehnički pregled vozila može se ovjeriti samo ako se prethodno utisnu brojevi od strane ovlašćene institucije i za to izda odgovarajući certifikat.  
Članak 25.  
(Bar-kod za vozila)  
(1)    Bar-kod se predstavlja brojem sa 13 cifara i nizom odgovarajućih vertikalnih crta koje osiguravaju optičko čitanje i unos, odnosno korištenje ranije memorisanih podataka.  
(2)    Bar-kod je dimenzija 5 cm x 2,5 cm čiji izgled je dat u Prilogu broj 3. ovog Pravilnika i čini njegov sastavni dio.  
(3)    Naljepnica na kojoj se nalazi bar kod izrađena je na samoljepljivoj foliji, koja se na pokušaj skidanja trajno oštećuje - kida.  
(3)    [ifra na bar-kodu je jedinstvena za svako vozilo i u informatičkom sustavu predstavlja podatke o vozilu.  
(4)    Podaci o vozilu iz stavka (3) ovog članka obuhvataju slijedeće podatke: ime i prezime vlasnika, JMBG (za pravne osobe: identifikacioni ili PDV broj), ime oca, mjesto rođenja, datum rođenja, državljanstvo, općina prebivališta, mjesto prebivališta, adresa stanovanja (za pravne osobe: sjedište), registarski broj, broj šasije, marku, tip, vrstu vozila, godinu proizvodnje, broj motora, snagu motora, radnu zapreminu motora, vrstu pogonskog goriva, oblik karoserije, boju vozila, masu praznog vozila, dozvoljenu nosivost, najveću dozvoljenu masu, broj mjesta za sjedenje, broj mjesta za stajanje, broj mjesta za ležanje, napomena, vrijeme i datum zadnjeg obavljenog tehničkog pregleda, naziv i mjesto postaje tehničkog pregleda koja je obavila pregled, rezultat pregleda, ako je vozilo neispravno - popis utvrđenih neispravnosti, te ko vodi evidenciju i vrši registriranje vozila.  
(5)    Podatke u informatički sustav unosi osoblje na postaji tehničkog pregleda prilikom lijepljenja bar-koda na odgovarajuće mjesto u vozilu. Najprije se bar-kod zalijepi na vozilo, a zatim se optičkim čitačem iz članka 11. stavka (3) točka o) ovog Pravilnika očita njegova vrijednost. Nakon toga se u pripremljenoj masci na računaru izvrši unos traženih podataka / povezivanje podataka iz baze, i isti se trajno memorišu u centralnom serveru.  
(6)    Tehnički podaci za vozilo utvrđuju se uvidom u dokumentaciju vozila i / ili na osnovi potvrde / certifikata o jednokratnom ispitivanju, ili priznati katalog vozila.  
(7)    Ako vozilo nema postavljen bar-kod, na postaji tehničkog pregleda mora se utvrditi odgovaraju li podaci u dokumentima vozila stvarnim podacima vozila koje je dovezeno na tehnički pregled. Nakon toga se postavlja bar-kod na način propisan člancima 25. i 26. ovog Pravilnika.  
Članak 26.  
(Postavljanje bar-koda)  
(1)    Bar-kod postavlja kontrolor tehničke ispravnosti vozila na ravni dio metalne podloge zadnjeg dijela okvira prednjih lijevih vrata vozila.  
(2)    Za vozila koja nemaju ugrađena vrata ili nemaju vrata na lijevoj strani, bar-kod se postavlja na prednjoj lijevoj strani vozila, na podužnom nosaču, po mogućnosti na mjestu koje spriječava slučajno kidanje naljepnice bar-koda, ili na drugom pogodnom mjestu u blizini stikera kojim se obilježava prvo registriranje vozila.  
(3)    Prvo postavljanje naljepnice bar-koda je besplatno, a svako naredno za isto vozilo se naplaćuje sukladno cjenovniku usluga tehničkog pregleda odobrenog od strane nadležnog ministarstva prometa.  
(4)    Pocijepani bar-kod ne važi i prilikom obavljanja tehničkog pregleda lijepi se drugi uz propisanu novčanu naknadu.  
Članak 27.  
(Vizuelni pregled vozila)  
(1)    Vizuelnim pregledom vozila kontrolor utvrđuje stanje:  
a)    karoserije vozila;  
b)    pneumatika;  
c)    staklenih površina;  
d)    boje vozila.  
(2)    Kontrolor tehničke ispravnosti vozila pregleda i utvrđuje da li vozilo ima sve propisne oznake, jesu li one pravilno postavljene, dobro pričvršćene i ispravne, odnosno da li su oštećene i prljave u tolikoj mjeri da je narušen njihov funkcionalni i estetski izgled. Za registarske pločice provjerava se i jesu li originalne i istovjetne na oba kraja vozila, uz izuzetak onih vozila koja imaju registarsku pločicu postavljenu samo na zadnjoj strani vozila.  
Članak 28.  
(Pregled uz korištenje uređaja i opreme)  
(1)    Nakon obavljenog ispitivanja na prvom mjernom uređaju, kontrolor optičkim čitačem vrši očitanje bar-koda vozila i na taj način povezuje podatke o vozilu iz memorije računara i pripaja mu već izmjerene vrijednosti.  
(2)    Dalji tok obavljanja tehničkog pregleda obavlja se sukladno dijagramu tijeka iz članka 23. ovog Pravilnika.  
(3)    Prilikom vršenja tehničkog pregleda vozila provjerava se i utvrđuje ispravnost i funkcionalnost uređaja i opreme prema tabeli u Prilogu broj. 4 ovog Pravilnika koja čini njegov sastavni dio.  
(4)    Provjera ispravnosti pojedinih uređaja iz tabele navedene u stavku (4) ovog članka, vrši se uspoređivanjem izmjerenih veličina koje se kontroliraju na tehničkom pregledu i veličina propisanih zakonskim i podzakonskim aktima.  
(5)    Provjera ispravnosti ostalih uređaja i opreme vrši se na osnovi procjene kontrolora.  
(6)    Prilikom obavljanja tehničkog pregleda vozila koje je opremljeno dijelovima i uređajima koji nisu obvezni na vozilu, ali isti utječu na sigurnost prometa na cesti, kontrolor je dužan provjeriti ispravno funkcioniranje i takvih uređaja.  
Članak 29.  
(Tehnički pregled lake prikolice)  
(1)    Na tehničkom pregledu lake prikolice provjerava se broj šasije, uređaj za spajanje sa vučnim vozilom, stanje šasije, nadogradnja i ovjesi, ispravnost uređaja za davanje svjetlosnih znakova, te stanje pneumatika.  
(2)    Neispravnost uređaja iz stavka (1) ovog članka razlog su da se ne izvrši ovjera tehničkog pregleda lake prikolice.  
Članak 30.  
(Kontrolni list)  
(1)    Rezultati redovnitog i vanrednog tehničkog pregleda utvrđuju se u kontrolnom listu za obavljanje tehničkog pregleda vozila.  
(2)    Kontrolni list je dokument koji sadrži: naziv postaje tehničkog pregleda, mjesto, datum vršenja tehničkog pregleda, broj pregleda iz Registra obavljenih tehničkih pregleda za tu godinu, registarske oznake vozila, broj šasije, spisak svih dijelova vozila koji se trebaju pregledati i koji su propisani ovim Pravilnikom za pojedine vrste vozila, polja u koje kontrolor upisuje podatke o ispravnosti pojedinog dijela vozila kao i rezultate mjerenja koja se ne dobiju ispisom sa opreme postaje već ih propisanim mjernim uređajem izmjeri kontrolor, potpis kontrolora koji je/su vršili kontrolu tehničke ispravnosti vozila.  
(3)    Kontrolni list propisan je u Prilogu broj 5. ovog Pravilnika i čini njegov sastavni dio.  
(4)    Kontrolni list predstavlja dokumenat i dokaz stanja vozila i njegove tehničke ispravnosti u konkretnom slučaju, odlaže se i čuva uz ostale dokumente pregleda tog vozila u periodu od pet godina.  
Članak 31.  
(Zapisnik o tehničkom pregledu vozila)  
(1)    Na temelju uvida u kompletnu dokumentaciju vozila, rezultate mjerenja utvrđene na mjernim uređajima, te rezultate koje je kontrolor utvrdio na Kontrolnom listu, voditelj sačinjava Zapisnik o tehničkom pregledu vozila.  
(2)    Zapisnik o tehničkom pregledu vozila sadrži podatke o nazivu i sjedištu postajer, datum vršenja tehničkog pregleda, redni broj iz Registra obavljenih tehničkih pregleda, osnovne podatke o vozilu i vlasniku, te ocjenu ispravnosti vozila.  
(3)    Zapisnik o tehničkom pregledu vozila propisan je u Prilogu broj 6. ovog Pravilnika i čini njegov sastavni dio.  
(4)    Zapisnik o tehničkom pregledu vozila predstavlja dokumenat i dokaz stanja vozila i njegove tehničke ispravnosti u konkretnom slučaju, odlaže se i čuva uz ostale dokumente pregleda tog vozila u periodu od pet godina, a jedan primjerak se predaje podnosiocu zahtjeva.  
(5)    Poslije tehničkog pregleda vozila pogonjenog gasom, ukoliko su svi dijelovi uređaja za gas zadovoljili, voditelj ovjerava Karton ovjere tehničke ispravnosti uređaja za gas.  
(6)    Karton ovjere tehničke ispravnosti uređaja za gas je obrazac na čvrstom papiru, dimenzija 100x70 mm koga izdaje Stručna institucija uz uvjerenje o certifikaciji/homologaciji, a vozač ga je dužan držati u vozilu i na zahtjev službenog lica pokazati.  
(7)    Karton ovjere tehničke ispravnosti uređaja za gas propisan je u Prilogu broj 7 ovog Pravilnika i čini njegov sastavni dio.  
(8)    Postaja za tehnički pregled vozila dužna je na zahtjev tijela uprave BiH, entiteta i Brčko Distrikta BiH nadležnih za promet i unutarnje poslove ili druga istražna tijela, inspekcijskih tijela, pravosudnih tijela ili na zahtjev vlasnika vozila izdati duplikat ili kopiju Zapisnika o tehničkom pregledu vozila sa svim pojedinačnim ispisima iz pojedinih mjernih uređaja.  
Članak 32.  
(Postupanje sa neispravnim vozilom)  
(1)    Ako se na tehničkom pregledu utvrdi da je vozilo neispravno, a neispravnost se ne može odmah otkloniti u postaji, ponovljeni tehnički pregled mora se obaviti u roku do deset radnih dana.  
(2)    Ponovljeni tehnički pregled vozila ima se obaviti u postaji tehničkog pregleda u kojoj je obavljen i pregled prilikom kojeg su utvrđeni nedostaci ili neispravnost na vozilu.  
(3)    Na vozilu, koje se u roku iz stavka (1) ovog članka podvrgne ponovljenom tehničkom pregledu, provjerava se ispravnost i funkcionalnost uređaja ili opreme čija je neispravnost utvrđena na prethodnom tehničkom pregledu.  
(4)    Pregled iz stavka (2) ovog članka se ne naplaćuje ukoliko se vozilo doveze na ponovljeni tehnički pregled u roku propisanom u stavku (1) ovog članka.  
(5)    Ako se ranije utvrđeno neispravno vozilo ne podvrgne tehničkom pregledu u roku iz stavka (1) ovog članka, na ponovnom tehničkom pregledu postupa se kao da vozilo nije bilo na tehničkom pregledu.  
(6)    Zapisnik o tehničkom pregledu vozila se popunjava i za vozila za koja se utvrdi tehnička neispravnost, a vozilo se registrira i u Evidenciji o neispravnim vozilima.  
(7)    Evidencija neispravnih vozila sadrži: naziv postaje, redni broj, broj iz Registra obavljenih pregleda, datum vršenja pregleda, vrstu vozila, marku i tip, broj registarskih pločica, broj šasije vozila, ime, prezime, adresu i JMBG (PDV ili ID broj) vlasnika vozila.  
(8)    U slučaju da se vozilo iz stavka (1) ne pojavi na ponovnom pregledu u ostavljenom roku, voditelj postaje obavještava tijelo nadležno za registriranje vozila. Obavijest se sastavlja kao izvod iz Evidencije o neispravnim vozilima i daje se po isteku petnaestog dana od dana kada je utvrđena neispravnost vozila koje se nije pojavilo na ponovljenom pregledu.  
Članak 33.  
(Isključivanje vozila iz prometa u postaji za tehnički pregled vozila)  
(1)    Ako kontrolor utvrdi da uređaji za upravljanje, uređaji za zaustavljanje ili uređaj za pogon na tekući naftni gas nisu ispravni u mjeri da vozilo ugrožava sigurnost prometa na cestama, te ako propušta sustav za napajanje gorivom, dužan je obavijestiti najbližu postaju MUP-a u cilju isključenja ovog vozila iz prometa koji obavljaju pripadnici MUP-a.  
(2)    Ovakvo vozilo se evidentira u evidenciji iz članka 32, stavak (6) i (7).  
(3)    Ponovljeni dolazak na tehnički pregled za vozilo iz stavka (1) ovog članka se obavlja sukadno proceduri u članku 32. ovog Pravilnika.  
Članak 34.  
(Potvrda o tehničkom pregledu vozila)  
(1)    Redoviti tehnički pregled ovjerava se izdavanjem Potvrde o tehničkom pregledu vozila i znakom za produženje važenja tehničkog pregleda.  
(2)    Potvrda o tehničkom pregledu vozila izdaje se samo ako se utvrdi da vozilo ima sve propisne i ispravne uređaje i opremu koji odgovaraju važećim tehničkim uvjetima i standardima koji se primjenjuju u Bosni i Hercegovini.  
(3)    Tehnički pregled vozila, osim vozila pripadajuće službe, neće se ovjeriti ako je ono obojeno ili ima oznake kao policijsko vozilo, vozilo DGS ili vozilo Državne agencije za istrage i zaštitu (SIPA).  
(4)    Potvrda o tehničkom pregledu vozila potpisuje i ovjerava voditelj postaje u kojoj je izvršen tehnički pregled vozila.  
(5)    Potvrda o tehničkom pregledu vozila (u daljnjem tekstu: obrazac TP-1) sadrži: vrstu zahtjeva, identifikacijske podatke vozila i vlasnika vozila, tehničke podatke o vozilu, tehničke promjene i ovjeru ispravnosti sa podacima ovlašćene postaje koja je izvršila tehnički pregled vozila i potpis voditelja. Podaci se upisuju putem računara.  
(6)    Potvrda o tehničkom pregledu vozila data je na obrascu TP-1 koja se nalazi u Prilogu broj 8. ovog Pravilnika i čini njegov sastavni dio.  
(7)    Obrazac TP-1 sadrži neponovljivi serijski broj sa elementima zaštite obrasca.  
(8)    Postaja vodi evidenciju o izdatim Potvrdama o tehničkom pregledu vozila.  
Članak 35.  
(Postavljanje znaka roka važenja tehničkog pregleda)  
Znak roka važenja tehničkog pregleda - stiker, stavlja se s unutarnje strane vjetrobranskog stakla u gornjem desnom kutu, a ako zbog veličine vozila to nije moguće onda u donji desni kut vjetrobranskog stakla. Kod mopeda, motocikla i priključnih vozila znak se postavlja na prednjem dijelu vozila.  
Odjeljak C. Vođenje evidencije o obavljenim tehničkim pregledima  
Članak 36.  
(Evidencije koje se vode na postaji tehničkog pregleda)  
(1)    Postaja za tehnički pregled vozila mora voditi evidenciju:  
a)    o obavljenim tehničkim pregledima,  
b)    o zapisnicima o tehničkom pregledu vozila,  
c)    o izdatim obrascima TP-1,  
d)    o znaku kojim se označava rok važenja tehničkog pregleda,  
e)    o bar-kodu zalijepljenom na vozilo,  
f)    o ovjerenim kartonima ovjere tehničke ispravnosti uređaja za gas,  
g)    o neispravnim vozilima.  
(2)    Evidencija obavljenih tehničkih pregleda vodi se u obrascu Registra obavljenih tehničkih pregleda vozila. Obrazac Registra obavljenih tehničkih pregleda vozila dat je u Prilogu broj 9. ovog Pravilnika i čini njegov sastavni dio.  
(3)    Sustav za automatsku obradu podataka mora omogućiti uvid u podatke o obavljenim tehničkim pregledima po vrstama vozila, vrstama tehničkih pregleda izvršenih u određenom vremenskom periodu, broju obavljenih pregleda prema vrsti vozila, te brojevima izdatog obrasca TP-1 i zalijepljenom bar-kodu vozila.  
(4)    Način vođenja evidencija o izdatim obrascima TP-1 i zalijepljenim bar-kodovima, propisat će tijelo nadležno za registriranje vozila.  
(5)    U registratore se odlaže dokumentacija o izvršenim tehničkim pregledima, poredana hronološki, prema brojevima iz registra obavljenih tehničkih pregleda. Dokumentaciju sačinjavaju kontrolni list, Zapisnik o tehničkom pregledu vozila, ispisi rezultata mjerenja na opremi, kopija svih dokumenata koji su nastali tijekom vršenja tehničkog pregleda vozila.  
(6)    Po izvršenom ponovljenom pregledu vozila, kada se utvrdi da je vozilo ispravno, dokumentacija prvog i ponovljenog pregleda vozila odlaže se u odgovarajući registrator prema rednom broju prvog pregleda. U ovom slučaju se odgovarajuća rubrika u Registru obavljenih pregleda u kojoj stoji ocjena pregleda podijeli na dva dijela. U prvom dijelu upiše se riječ "Ne", a u drugom "Da" ako je vozilo ispravno na ponovljenom pregledu. U rubrici "Napomena" ispiše se datum ponovljenog pregleda vozila.  
(7)    O neispravnim vozilima, koja se još nisu pojavila na ponovljenom pregledu, kao i kopija izvješća o prijavi neispravnih vozila koja nisu došla na ponovljeni pregled nakon isteka ostavljenog roka vodi se evidencija. Ova evidencija vodi se izvodom iz Registra obavljenih pregleda, za vozila koja su ocijenjena kao neispravna i nisu se pojavila na ponovljenom tehničkom pregledu u ostavljenom roku. Dokumentacija iz ovog slučaja odlaže se u posebnom registratoru.  
(8)    Vanredni tehnički pregledi se evidentiraju u isti registar obavljenih tehničkih pregleda, s tim da se u rubriku "Napomena" naznači da se radi o vanrednom tehničkom pregledu. Dokumentacija se odlaže u registratore, prema utvrđenoj ocjeni stanja vozila.  
(9)    Dokumente i evidencije o izvršenom redovnom i vanrednom tehničkom pregledu, postaja tehničkog pregleda čuva u periodu pet godina.  
Članak 37.  
(Objedinjavanje evidencije)  
(1)    Stručno ustrojstvo iz članka 23. stavak (4) objedinjuje sve podatke o tehničkim pregledima iz postaja za tehnički pregled vozila u informatičkom obliku i čuva ih 10 godina.  
(2)    Podatke iz stavka (1) ovog članka postaje za tehničke preglede vozila dužne su dostavljati stručnom ustrojstvu.  
POGLAVLJE V. PRIJELAZNE I ZAVR[NE ODREDBE  
Članak 38.  
(Prijelazne odredbe)  
(1)    Postaje za tehnički pregled vozila dužne su u roku od godinu dana od stupanja na snagu ovog Pravilnika ispuniti uvjete propisane ovim Pravilnikom i pribaviti rješenje od tijela iz članka 3. ovog Pravilnika.  
(2)    Izuzetno od odredbi stavka (1) ovog članka, za članak 6, stavak (4) i stavak (5); članak 11, stavak (2), točka a, alineja 1; stavak (3), točka m, prijelazni period je 5 godina.  
Članak 39.  
(Prestanak primjene propisa)  
Stupanjem na snagu ovog Pravilnika prestaje primjena propisa o tehničkim pregledima vozila koji su regulirali ovu oblast na području BiH.  
Članak 40.  
(Stupanje na snagu)  
(1)    Ovaj Pravilnik stupa na snagu 1. travnja 2007. godine.  
(2)    Ovaj Pravilnik objavit će se u "Službenom glasniku BiH" i u službenim glasilima entiteta i Brčko Distrikta BiH.  

